## Na temelju članka 21. stavka 1. Zakona o zaštiti prijavitelja nepravilnosti („Narodne novine“, broj 46/22.) i članka 26. Statuta Srednje škole „August Šenoa“ Garešnica, Školski odbor na svojoj 14. sjednici održanoj dana 14. lipnja 2022. godine, donio je

**PRAVILNIK**

**O POSTUPKU UNUTARNJEG PRIJAVLJIVANJA NEPRAVILNOSTI I IMENOVANJU POVJERLJIVE OSOBE I NJEGOVOG ZAMJENIKA**

1. **Uvodne odredbe**

**Članak 1.**

1. Ovim Pravilnikom uređuje se postupak unutarnjeg prijavljivanja nepravilnosti u Srednjoj škola „August Šenoa“ Garešnica (u daljnjem tekstu: Škola), imenovanje povjerljive osobe i njegovog zamjenika, razrješenja povjerljive osobe i njegovog zamjenika, postupanje s prijavama, zaštita prijavitelja nepravilnosti, zaštita povjerljive osobe i njegovog zamjenika i način evidentiranja, obrade i čuvanja podataka zaprimljenih u prijavi nepravilnosti.
2. Odredbe ovog Pravilnika ne primjenjuju se na nepravilnosti koje su regulirane Etičkim kodeksom neposrednih nositelja odgojno–obrazovne aktivnosti i koje su u nadležnosti Etičkog povjerenstva.
3. Izrazi koji se u ovom pravilniku koriste za osobe u muškom rodu su neutralni i odnose se na osobe oba spola.

**Članak 2.**

1. Nepravilnosti za koje se provodi postupak unutarnjeg prijavljivanja nepravilnosti su radnje ili propusti koji su protupravni i odnose se na: javnu nabavu, financijske usluge, proizvode i tržišta te sprječavanje pranja novca i financiranja terorizma, zaštitu okoliša, javno zdravlje, zaštitu privatnosti i osobnih podataka te sigurnost mrežnih i informacijskih sustava, koje utječu na financijske interese Europske unije kako je navedeno u članku 325. Ugovora o funkcioniranju Europske unije i dodatno utvrđeno u relevantnim mjerama Europske unije, koje se odnose na unutarnje tržište, kako je navedeno u članku 26. stavku 2. Ugovora o funkcioniranju Europske unije, uključujući povrede pravila Europske unije o tržišnom natjecanju i državnim potporama, kao i povrede koje se odnose na unutarnje tržište u odnosu na radnje kojima se krše pravila o porezu na dobit ili aranžmane čija je svrha ostvariti poreznu prednost koja je u suprotnosti s ciljem ili svrhom primjenjivog zakonodavstva o porezu na dobit i koje se odnose na druge odredbe nacionalnog prava ako se takvim kršenjem ugrožava i javni interes.
2. Prijavitelj nepravilnosti je fizička osoba koja prijavljuje ili javno razotkriva nepravilnosti o kojima je saznala u svom radnom okruženju.
3. Povjerljiva osoba je zaposlenik Škole imenovan od strane ravnatelja radi zaprimanja prijava nepravilnosti, komunikacije s prijaviteljem i vođenja postupka zaštite u vezi s prijavom nepravilnosti.
4. **Postupak prijave**

**Članak 3.**

1. Postupak prijave nepravilnosti započinje dostavljanjem prijave povjerljivoj osobi.
2. Prijava nepravilnosti podnosi se u pisanom ili usmenom obliku.
3. Prijava nepravilnosti podnesena u pisanom obliku dostavlja se putem urudžbenog zapisnika Škole, s naznakom „Za povjerljivu osobu–ne otvarati“ ili putem elektroničke pošte povjerljive osobe koja se objavljuje na mrežnoj stranici Škole. Na mrežnoj stranici Škole objavit će se i obrazac za prijavljivanje nepravilnosti.
4. Prijava nepravilnosti podnesena u usmenom obliku obavlja se putem kontakt telefona povjerljive osobe koji se objavljuje na mrežnoj stranici Škole ili fizičkim sastankom s povjerljivom osobom u terminu koji se objavljuje na mrežnoj stranici Škole.
5. Prijava zaprimljena putem urudžbenog zapisnika bez odgode prosljeđuje se povjerljivoj osobi.
6. Sve osobe uključene u primanje i rješavanje prijave dužne su štititi identitet prijavitelja, osim ako prijavitelj nepravilnosti pristane na otkrivanje tih podataka.
7. Sve osobe uključene u primanje i rješavanje prijave dužne su štititi identitet prijavljene osobe ili osoba.

**Članak 4.**

1. Prijava nepravilnosti sadrži podatke o prijavitelju nepravilnosti, podatke o osobi ili osobama na koje se prijava odnosi i informacije o nepravilnosti koje se prijavljuju.
2. Povodom svake prijave nepravilnosti osniva se predmet koji sadrži podatke o prijavitelju, opis nepravilnosti, informacije o osobi ili tijelu na koju se nepravilnost odnosi, datum primitka prijave, datum uočavanja nepravilnosti i prikupljenu dokumentaciju tijekom postupka.
3. U slučaju da pisana prijava ne sadrži podatke potrebne za postupanje, povjerljiva osoba će prijavitelja upozoriti na otklanjanje nedostataka u prijavi, u roku od 5 dana od dana potvrde primitka prijave.
4. U slučaju da prijavitelj u danom roku iz stavka 2. ovog članka ne ispravi prijavu, povjerljiva osoba će prijavu odbaciti i o tome pisano izvijestiti prijavitelja.
5. O nedostacima u usmenoj prijavi, povjerljiva osoba će prijavitelja upozoriti prilikom zaprimanja prijave.

**Članak 5.**

1. Uz prethodni dogovor s prijaviteljem, povjerljiva osoba dostavlja podatke o nepravilnostima nadležnoj rukovodećoj osobi u Školi tražeći pisano očitovanje uz upozorenje o dužnosti zaštite povjerljivosti.
2. Svi zaposlenici Škole dužni su surađivati s povjerljivom osobom radi ispitivanja nepravilnosti.
3. Ako se u postupku utvrdi da postoji nepravilnost, o utvrđenoj nepravilnosti povjerljiva osoba izvijestit će ravnatelja te predložiti poduzimanje mjera radi otklanjanja nepravilnosti te će o učinjenome izvijestiti prijavitelja.
4. Ako se u postupku utvrdi da nepravilnosti ne postoje, povjerljiva osoba o tome će se obavijestiti prijavitelja. U obavijesti prijavitelju povjerljiva osoba mora navesti informaciju da prijavu nepravilnosti može podnijeti i nadležnom tijelu za vanjsko prijavljivanje nepravilnosti.
5. U slučaju da povjerljiva osoba utvrdi da prijavitelj nepravilnosti ili povezane osobe trpe osvetu, povjerljiva osoba dužna je o tome obavijestiti ravnatelja te ga upozoriti na zakonske odredbe o zaštiti prijavitelja nepravilnosti i posljedice kršenja tih odredbi.
6. **Zaštita prijavitelja nepravilnosti**

**Članak 6.**

1. Zabranjeno je sprječavanje ili pokušaj sprječavanja prijavljivanja nepravilnosti.
2. Zabranjeno je pokretanje zlonamjernih postupaka protiv prijavitelja nepravilnosti i povezanih osoba.
3. Zabranjeno je otkrivanje identiteta prijavitelja nepravilnosti.
4. Iznimno od stavka 3. ovog članka identitet prijavitelja nepravilnosti i ostale informacije vezane uz prijavu nepravilnosti mogu se otkriti ako je to nužna i razmjerna obveza sukladno zakonu ili radi vođenja sudskog postupka radi zaštite prava na obranu prijavljene osobe.
5. U slučaju iz stavka 4. ovog članka, povjerljiva osoba je dužna prije otkrivanja identiteta prijavitelja nepravilnosti i ostalih informacija vezanih uz prijavu o istome pisanim putem obavijestiti prijavitelja nepravilnosti, osim ako bi time ugrozila vođenje sudskog postupka.

**Članak 7.**

1. Ravnatelj se ne smije osvećivati, pokušati osvećivati ili prijetiti osvetom prijavitelju nepravilnosti i povezanim osobama zbog prijavljivanja nepravilnosti.
2. Pod osvetom iz stavka 1. ovog članka smatraju se postupci sukladno članku 9. stavku 2. Zakona o zaštiti prijavitelja nepravilnosti.
3. **Povjerljiva osoba**

**Članak 8.**

Sve odredbe o izboru, zaštiti, pravima i dužnostima povjerljive osobe, odnose se i na zamjenika povjerljive osobe i na privremeno imenovanu treću osobu.

**Članak 9.**

1. Po zaprimanju prijave, povjerljiva osoba dužna je:

- potvrditi prijavitelju primitak prijave u roku od sedam dana od dana primitka prijave,

* bez odgode poduzeti radnje iz svoje nadležnosti potrebne za zaštitu prijavitelja nepravilnosti,
* poduzeti radnje radi ispitivanja nepravilnosti i dostaviti prijavitelju povratnu informaciju o prijavi u pravilu u roku od 30 dana, ali ne duljem od 90 dana od dana potvrde o primitku prijave ili ako potvrda nije poslana prijavitelju, nakon proteka sedam dana od dana podnošenja prijave,
* bez odgode prijavu o nepravilnosti proslijediti tijelima ovlaštenim na postupanje prema sadržaju prijave, ako nepravilnost nije riješena u Školi,
* bez odgode pisanim putem obavijestiti prijavitelja nepravilnosti o ishodu ispitivanja prijave,
* pisanim putem izvijestiti nadležno tijelo za vanjsko prijavljivanje nepravilnosti o zaprimljenim prijavama i ishodu postupanja u roku od 30 dana od dana odlučivanja o prijavi,
* čuvati identitet prijavitelja nepravilnosti i podatke zaprimljene u prijavi od neovlaštenog otkrivanja odnosno objave drugim osobama, osim ako to nije suprotno posebnom zakonu,
* pružiti jasne i lako dostupne informacije o postupcima za podnošenje prijave nadležnom tijelu za vanjsko prijavljivanje i, prema potrebi, institucijama, tijelima, uredima ili agencijama Europske unije nadležnim za postupanje po sadržaju prijave nepravilnosti,
1. Povjerljiva osoba i njezin zamjenik moraju svoje dužnosti obavljati zakonito i savjesno i ne smiju zlouporabiti svoje ovlasti na štetu prijavitelja nepravilnosti.
2. Ako je prijavu nepravilnosti zaprimila osoba koja nije nadležna za postupanje po prijavi nepravilnosti, ista ju je dužna, bez odgode i bez izmjena, proslijediti povjerljivoj osobi uz zaštitu identiteta prijavitelja nepravilnosti i povjerljivosti podataka iz prijave.

**Članak 10.**

1. Povjerljiva osoba je zaposlenik Škole s ugovorom o radu na neodređeno vrijeme.
2. Za povjerljivu osobu ne može biti imenovana osoba kojoj je izrečena mjera upozorenja na obveze iz radnog odnosa s mogućnošću otkaza ugovora o radu, osim ako nije istekao rok sukladno kolektivnom ugovoru u kojem se izrečena mjera briše.
3. Za povjerljivu osobu ne može biti imenovana osoba protiv koje je pokrenut i vodi se kazneni postupak za neko od kaznenih djela iz članka 106. Zakona o odgoju i obrazovanju u osnovnoj i srednjoj školi.

**Članak 11.**

1. Povjerljiva osoba dužna je:
* pratiti primjenu propisa kojima se uređuje zaštita prijavitelja nepravilnosti te promicati poštivanje zakonskih rješenja i zaštitu prijavitelja nepravilnosti,
* sudjelovati u programima edukacije koji se odnose na zaštitu prijavitelja nepravilnosti.
1. Povjerljiva osoba sastavlja godišnje izvješće o prijavljenim nepravilnostima sukladno Zakonu o sustavu unutarnjih kontrola u javnom sektoru.
2. Povjerljivoj osobi ravnatelj će osigurati prostor i sredstva te ostale materijalne uvjete za rad i postupanje s dokumentacijom.

1. **Zaštita povjerljive osobe**

**Članak 12.**

1. Zabranjeno je pokretanje zlonamjernih postupaka protiv povjerljive osobe i njegovog zamjenika.
2. Ravnatelj ne smije utjecati ili pokušati utjecati na postupanje povjerljive osobe i njezina zamjenika prilikom poduzimanja radnji iz njihove nadležnosti potrebnih za zaštitu prijavitelja nepravilnosti.
3. Ravnatelj se ne smije osvećivati, pokušati osvećivati ili prijetiti osvetom povjerljivoj osobi i njegovom zamjeniku.
4. Pod osvetom iz stavka 2. ovog članka smatraju se postupci sukladno članku 9. stavku 2. Zakona o zaštiti prijavitelja nepravilnosti.
5. **Imenovanje povjerljive osobe i zamjenika povjerljive osobe**

**Članak 13.**

1. Povjerljivu osobu i njegovog zamjenika imenuje ravnatelj odlukom, uz njihovu pisanu suglasnost za imenovanje.
2. Prijedlog za imenovanjem povjerljive osobe i njegovog zamjenika podnosi sindikalni povjerenik koji je preuzeo prava i obveze radničkog vijeća (dalje u tekstu: sindikalni povjerenik) u roku od deset (10) dana od dana dostave obavijesti ravnatelja o potrebi imenovanja povjerljive osobe i njegovog zamjenika.
3. Ukoliko sindikalni povjerenik ne podnese prijedlog u roku iz stavka 2. ovog članka, ravnatelj će povjerljivu osobu i njegovog zamjenika imenovati samostalno.

**Članak 14.**

1. Zamjenik povjerljive osobe mora ispunjavati uvjete za povjerljivu osobu, sukladno članku 10. ovog Pravilnika.
2. Zamjenik povjerljive osobe obavlja poslove povjerljive osobe u slučaju privremene spriječenosti ili razrješenja povjerljive osobe.
3. Zamjenik povjerljive osobe ima sva prava i dužnosti povjerljive osobe tijekom obavljanja poslova povjerljive osobe.
4. **Razrješenje povjerljive osobe i zamjenika povjerljive osobe**

**Članak 15.**

1. Ravnatelj je dužan razriješiti povjerljivu osobu i njegovog zamjenika u roku od osam (8) dana od dana dostave prijedloga za razrješenjem.
2. Prijedlog za razrješenje podnosi sindikalni povjerenik.
3. U roku od 30 dana od dana razrješenja povjerljive osobe, ravnatelj je dužan pokrenuti postupak za imenovanjem povjerljive osobe i njegovog zamjenika sukladno članku 13. ovog Pravilnika.

**Članak 16.**

U slučaju da povjerljiva osoba i njegov zamjenik nisu u mogućnosti obavljati poslove, ravnatelj će imenovati treću osobu za povjerljivu osobu da privremeno obavlja poslove povjerljive osobe, do imenovanja povjerljive osobe i njegovog zamjenika sukladno članku 13. ovog Pravilnika.

1. **Evidencija prijava nepravilnosti**

**Članak 17.**

1. Povjerljiva osoba dužna je voditi evidenciju o zaprimljenim prijavama nepravilnosti.
2. Evidencija o zaprimljenim prijavama nepravilnosti vodi se u pisanom ili elektroničkom obliku.
3. Prijave nepravilnosti čuvaju se sukladno odredbama o arhivskom gradivu i arhivima i odredbama o upravljanju dokumentarnim i arhivskim gradivom.
4. Ako je prijava nepravilnosti podnesena putem telefonskog uređaja na kojem je moguće napraviti zvučni zapis ili drugi sustav glasovnih poruka na kojem je moguće napraviti zvučni zapis, povjerljiva osoba ima pravo evidentirati usmenu prijavu uz suglasnosti prijavitelja nepravilnosti na jedan od sljedećih načina:
* zvučnim zapisom razgovora u trajnom i dostupnom obliku
* potpunim i točnim prijepisom razgovora.
1. Ako je prijava nepravilnosti podnesena putem telefonskog uređaja na kojem nije moguće napraviti zvučni zapis ili drugi sustav glasovnih poruka na kojem nije moguće napraviti zvučni zapis, povjerljiva osoba će evidentirati usmenu prijavu u obliku točnog zapisa razgovora.
2. Ako je prijava nepravilnosti podnesena usmeno putem sastanka s povjerljivom osobom, povjerljiva osoba, uz suglasnosti prijavitelja nepravilnosti, evidentirat će sastanak na jedan od sljedećih načina:
* zvučnim zapisom razgovora u trajnom i dostupnom obliku
* točnim zapisnikom sa sastanka.
1. Povjerljiva osoba ponudit će prijavitelju nepravilnosti mogućnost provjere i ispravka zapisnika iz stavka 4., 5. i 6. ovog članka.
2. **Završne odredbe**

**Članak 18.**

1. Povjerljiva osoba i njegov zamjenik tijekom obavljanja poslova dužni su postupati sukladno Uredbi (EU) 2016/679 Europskog parlamenta i Vijeća od 27. travnja 2016. godine o zaštiti pojedinaca u vezi s obradom osobnih podataka i o slobodnom kretanju takvih podataka.
2. Ravnatelj je dužan imenovati povjerljivu osobu i zamjenika povjerljive osobe sukladno članku 11. ovog pravilnika, najkasnije do 23. srpnja 2022. godine.
3. Prijave nepravilnosti zaprimljene prije stupanja na snagu ovog Pravilnika dovršit će se prema odredbama Pravilnika o postupku unutarnjeg prijavljivanja nepravilnosti i imenovanju povjerljive osobe, KLASA: 003-01/01-19/5, URBROJ: 2123/01-23-04-19-01 od 19. 12. 2019 godine.

**Članak 19.**

Na pitanja koja nisu uređena ovim pravilnikom primjenjivat će se odredbe Zakona o zaštiti prijavitelja nepravilnosti.

**Članak 20.**

1. Ovaj Pravilnik stupa na snagu osmog dana od dana objave na oglasnoj ploči Škole.
2. Ovaj Pravilnik objavit će se na mrežnim stranicama Škole.
3. Ravnatelj je dužan ovaj Pravilnik na prikladan način učiniti dostupnim svim osobama u Školi zajedno sa svim bitnim informacijama za podnošenje prijava nepravilnosti.
4. Stupanjem na snagu ovog Pravilnika prestaje vrijediti Pravilnik o postupku unutarnjeg prijavljivanja nepravilnosti i imenovanju povjerljive osobe, KLASA: 003-01/01-19/5, URBROJ: 2123/01-23-04-19-01 od 19. 12. 2019 godine.

KLASA: 011-03/22-02/1

URBROJ: 2123/01-23-01-22-1

Garešnica, 14. lipnja 2022. godine

 PREDSJEDNICA ŠKOLSKOG ODBORA

 Andreja Klobučar, prof., v.r.

Ovaj Pravilnik objavljen je na oglasnoj ploči Škole dana 15. lipnja 2022. godine, a stupio je na snagu dana 23. lipnja 2022. godine.

 RAVNATELJ

 Robert Kelečić, dipl. oec., v.r.